Celkovo sa prijalo 37 opatrení na ochranu obchodu s oceliarskymi produktmi, z toho 16 sa týka dovozu z Číny. Tempo sa zrýchľuje – v roku 2014 bolo uložených päť a v roku 2015 sedem opatrení. Komisia mobilizuje aj ďalšie nástroje, napríklad teraz iniciuje vyšetrovania, ak hrozí ujma. Okrem toho zaisťuje odľahčenie odvetvia ešte výrazne pred tým, než sa uložia predbežné opatrenia. Dosahuje sa to registráciou dovozov pred prijatím predbežných opatrení. Vďaka tomu môže Komisia za predpokladu splnenia príslušných právnych podmienok retroaktívne uplatniť definitívne antidumpingové clá tri mesiace pred prijatím predbežných opatrení.

Európska únia a jej členské štáty môžu oceliarstvu a ďalším energeticky náročným sektorom pomôcť podporou investícií a tvorbou priaznivého podnikateľského prostredia. K tomuto cieľu prispieva intenzívne zameranie Komisie na rast a zamestnanosť, ale aj strategické iniciatívy ako Investičný plán pre Európu a únia kapitálových trhov, stratégia jednotného trhu, stratégia jednotného digitálneho trhu, energetická únia či obehové hospodárstvo. Pri presadzovaní potrebných reforiem a zmierňovaní problémov, ktoré nevyhnutná transformácia sektora základných kovov prináša, môžu navyše pomôcť viaceré európske finančné nástroje. Mali by sa využiť urýchlene a v maximálnej možnej miere.

Spomínaná situácia si vyžaduje krátkodobé i dlhodobé opatrenia. Niektoré kroky už sa prijali, no je čoraz naliehavejšie, aby sa na tieto rozmanité výzvy adekvátne reagovalo trvalým a posilneným spoločným úsilím. Na odľahčenie sektora a jeho modernizáciu treba čo najlepšie využiť všetky dostupné európske i vnútroštátne nástroje.

Táto oceliarska nadvýroba nedávno spôsobila dramatický nárast vývozu, čo destabilizovalo globálne oceliarske trhy a stlačilo ceny ocele po celom svete. Dovoz čínskej ocele do EÚ v posledných troch rokoch prudko vzrástol. Trhové ceny niektorých oceliarskych výrobkov sa pre nárast objemu prepadli až o 40 %. Niektoré tretie krajiny reagovali zavedením obchodných obmedzení alebo iných foriem obchodných prekážok. Nadmerná kapacita navyše spôsobila nevídanú vlnu nekalých obchodných praktík, ktoré narúšajú rovnosť podmienok na globálnom poli. Tieto obchodné praktiky by neúmerne presunuli bremeno nadbytočnej svetovej kapacity na európskych výrobcov a ich zamestnancov. Iba v roku 2015 a začiatkom roka 2016 musela Komisia začať desať nových vyšetrovaní nekalých obchodných praktík v oceliarskom sektore.

Dodatočné kroky na urýchlenie procesu

Komisia okamžite využije každý priestor na ďalšie urýchlenie predbežných opatrení. Momentálne sa napríklad pred prijatím predbežných opatrení s členskými štátmi bežne konzultuje vo výbore, no dali by sa intenzívnejšie využiť písomné konzultácie. V mimoriadne naliehavých prípadoch možno predbežné opatrenia uložiť s tým, že členské štáty sa iba informujú. Komisia bude naďalej optimalizovať svoje vnútorné postupy, prísnejšie posudzovať žiadosti o predĺženie termínov na vypĺňanie dotazníkov a podľa možností urýchľovať vypočutia ich zlučovaním. Tým by sa celý postup dal urýchliť minimálne o mesiac.

Modernizácia nástrojov na ochranu obchodu

Na zefektívnenie krokov EÚ a zvýšenie ich účinnosti treba modernizovať nástroje na ochranu obchodu. Komisia už pred tromi rokmi v tomto smere predložila komplexný súbor opatrení. Európsky parlament prijal správu v prvom čítaní. Členské štáty však zatiaľ iniciatívu v Rade ďalej neposunuli. Nastal čas podložiť slová činmi a modernizačný balík urýchlene prijať.

Podľa nedávnych skúseností navyše treba zvážiť aj ďalšie reformy, berúc do úvahy medziinštitucionálne debaty a najnovšie dianie: napríklad dôvody na zrušenie pravidla nižšieho cla by mali platiť aj pre oceliarsky sektor a všeobecnejšie pre situácie, keď je trh vyvážajúcej krajiny výrazne deformovaný. Okrem toho, pokiaľ ide o výpočet rozpätia ujmy, možno by bolo vhodné lepšie vymedziť cieľový zisk, aby sa ujma primerane napravila.

Dajú sa a aj by sa mali prijať ďalšie kroky, ktoré si vyžadujú zmenu základných nariadení. Napríklad by sa mali upraviť priebežné lehoty, ako sú tie na výber vzorky zainteresovaných strán či reakciu strán na zverejnenie základných skutočností a úvah. Okrem toho by sa mal výrazne zefektívniť proces konzultácie s členskými štátmi. Tým by sa celý postup dal urýchliť až o dva mesiace.

Komisia vyzýva spoluzákonodarcov, aby sa tejto otázke venovali prednostne, a je pripravená promptne predložiť uvedené dodatočné reformné návrhy.

Okrem toho Komisia vzhľadom na súčasné dianie a význam predmetnej otázky navrhne systém predbežného dohľadu nad oceliarskymi výrobkami. Opatrenia predbežného dohľadu, s ktorými ochranný nástroj EÚ počíta, sú založené na automatickom systéme dovozných licencií. Možno ich zaviesť, keď hrozí, že dovozný trend spôsobí výrobcom z Únie ujmu.

A napokon sa k niektorým z prvkov systému na ochranu obchodu EÚ môžu vyjadriť aj zainteresované strany v rámci prebiehajúcich verejných konzultácií: v súvislosti s nadchádzajúcim uplynutím platnosti určitých ustanovení protokolu o pristúpení Číny k WTO Komisia analyzuje, či a prípadne ako by EÚ mala zmeniť zaobchádzanie s Čínou v antidumpingových prešetrovaniach po decembri 2016. Pred prijatím stanoviska v tejto veci Komisia vykonáva hĺbkové posúdenie vplyvu a vedie konzultácie so zainteresovanými stranami. V posúdení vplyvu sa budú dôkladne analyzovať možné ekonomické a sociálne vplyvy prípadnej zmeny zaobchádzania s Čínou, s osobitným zameraním na pracovné miesta a so zohľadnením rozdielov medzi členskými štátmi. Cieľom verejných konzultácií, ktoré sa začali vo februári 2016, je zhromaždiť vstupy zainteresovaných strán k možnostiam, ktoré identifikovala Komisia. Komisii je zrejmé, že tu nemožno prijať žiadne rozhodnutie bez dlhších prechodných období a výrazných zmierňujúcich opatrení.

Riešenie príčin nadmernej svetovej kapacity

Okrem opatrení zameraných na zmiernenie dôsledkov nadmernej svetovej kapacity Komisia s našimi hlavnými partnermi rieši aj základné príčiny problému. Globálny problém si vyžaduje globálne riešenie.

Aby sa opäť nastolili rovnaké podmienky, Komisia spolupracuje s hlavnými partnermi na rôznych fórach:

Na bilaterálnej úrovni Komisia zriadila zasadnutia kontaktnej skupiny pre oceľ s Čínou, Japonskom, Indiou, Ruskom, Tureckom a so Spojenými štátmi. Zasadnutia kontaktnej skupiny pre oceľ s Japonskom a Čínou sa uskutočnili 8. a 10. marca 2016. Pri týchto príležitostiach sa Komisia osobitne zamerala na problémy nadmernej kapacity. Komisia zintenzívni a znásobí stretnutia s niektorými z našich hlavných partnerov v oblasti obchodu s oceľou, najmä s Čínou.

Na multilaterálnej úrovni Komisia plní aktívnu úlohu vo Výbore OECD pre oceľ. Na základe obáv, ktoré vyjadrila EÚ a krajiny s podobným názorom na poslednom zasadnutí vo veci nadmernej kapacity, najmä v Číne, výbor zorganizuje sympózium na vysokej úrovni v záujme zníženia nadmernej kapacity štrukturálnou úpravou.

Vo WTO EÚ pripomenie Číne potrebu presadzovania jej záväzkov voči WTO týkajúcich sa transparentnosti a oznamovania subvencií. Aktívne nastolí túto problematiku na partnerskom preskúmaní čínskej obchodnej politiky v rámci WTO v júni 2016. Komisia skúma čínske subvenčné systémy vrátane sektora oceliarstva. Na riešenie nadmernej kapacity využije všetky relevantné dostupné prostriedky a túto tému nastolí aj v skupine G20.

Komisia nabáda tretie krajiny, aby uplatňovali vhodné politické opatrenia, ktoré rešpektujú súčasné potreby trhu. Komisia rokuje o pravidlách správania štátnych podnikov a o subvenciách v rámci dohôd o voľnom obchode, pričom sa dôsledne riadi oznámeniami o subvenciách v rámci WTO. V tejto súvislosti Komisia presadzuje disciplínu v oblasti subvencií a štátnych podnikov aj pri rokovaniach o investičnej dohode s Čínou. Zámer vyrokovať kapitolu o energetike a surovinách v každej obchodnej dohode má osobitný význam pre oceliarstvo a iné energeticky náročné odvetvia.

B.Dnešná investícia do modernizovaného a udržateľného oceliarstva

Investície do budúcich riešení a technológií pre konkurencieschopnejší priemysel

Oceliarstvo čelí dlhodobejším výzvam, ktoré si vyžadujú pokračovanie investícií do prelomových technológií. Modernizáciu oceliarskeho priemyslu aktívne podporuje viacero fondov EÚ uľahčovaním investícií a podporou rozvoja a zavádzania inovácií. Tieto možnosti treba využiť čo najlepšie.

Komisia sa snaží zabezpečiť, aby existujúce možnosti financovania účinne podporovali toto odvetvie na ceste k modernizácii: